# PROTOKOL HODNOCENÍ DIPLOMOVÉ PRÁCE

### POSUDEK VEDOUCÍHO

JMÉNO STUDENTA: Jakub Chabr

NÁZEV PRÁCE: Čína jako symbol v české politice

HODNOTIL: Ľubomír Lupták

1. **CÍL PRÁCE (jaký byl a do jaké míry byl naplněn)**

Autor si za cieľ práce stanovuje zodpovedanie sledu výskumných otázok týkajúcich sa reprezentácií Číny v českom verejnom diskurze a ich inštrumentálneho využitia v rámci symbolickej politiky v ČR. Vytýčené ciele sa podarilo bez výhrad a presvedčivým spôsobom naplniť.

1. **OBSAHOVÉ ZPRACOVÁNÍ (náročnost, tvůrčí přístup, proporcionalita vlastní práce, vhodnost příloh)**

Autor si zvolil originálnu tému, ktorá je mimoriadne náročná z hľadiska teoretického uchopenia, vyžaduje si pomerne rigoróznu metodológiu a pracné spracovanie rozsiahleho súboru empirických dát, a navyše je v českých politických vedách dosť neobvyklá. Svojím prístupom vhodne rozvíja predchádzajúce diela Rudolfa Fürsta, ktorý je v podstate jediným lokálnym autorom, ktorý sa tejto téme dlhodobo venuje, a to tak z hľadiska epistemologického (väčšie sústredenie na teóriu reprezentácie), ako z hľadiska empirického (rozsiahly korpus, ktorý obsahuje okrem textových aj vizuálne dáta). Práca prináša zaujímavé teoretické postrehy, ktoré presvedčivo nastoľujú vzťah medzi svetom mediálnych reprezentácií a politikou, hoci niektoré z týchto postrehov zostávajú len v rovine krátkych komentárov bez hlbšiej integrácie do tela textu a bez vztiahnutia k samotnej analytickej práci. Analytická časť práce je navzdory záverečnému skepticizmu samotného autora bohatá, hoci miestami príliš detailná (čo nemusí byť na škodu). Hlboko sympatická je kritická reflexia vlastnej práce v záverečnej diskusii, kde sa autor dotýka analytických i praktických problémov, ktorým pravdepodobne musí čeliť každý bádateľ v tejto oblasti. Otázky, ktoré záverečná diskusia otvára, predstavujú veľmi vhodnú štartovaciu základňu pre pokračovanie a prehĺbenie započatej práce v dizertačnom výskume.

1. **FORMÁLNÍ ÚPRAVA (jazykový projev, kvalita citací a používané literatury, grafická úprava)**

Text spĺňa vo všetkých ohľadoch formálne kritériá kladené na diplomové práce. Za zmienku stojí bohatý, dobre čitateľný a zároveň reflexívny štýl písania – autor čitateľovi neustále transparentne vyjavuje svoje myšlienkové pochody a namiesto produkcie kategorických tvrdení kladie dôraz na kladenie otázok. Zdrojová základňa je mimoriadne bohatá a autor s ňou pracuje bez akýchkoľvek problémov. Grafická úprava práce je bezchybná.

1. **STRUČNÝ CELKOVÝ KOMENTÁŘ (silné a slabé stránky práce, zdůvodnění hodnocení)**

Práca je vo všetkých ohľadoch podstatne vyspelejšia než to býva obvyklé, a hoci sa občas vyskytnú drobné zaváhania, autor sa s mimoriadne náročnou témou vysporiadal skvele.

1. **OTÁZKY A PŘIPOMÍNKY URČENÉ K ROZPRAVĚ PŘI OBHAJOBĚ**

Vysvetlite, aké funkcie plnia kondenzačné symboly v rámci symbolickej politiky, a ilustrujte tieto funkcie príkladmi z Vašej tematickej oblasti.

1. **NAVRHOVANÁ ZNÁMKA**

Práca si rozhodne zaslúži hodnotenie „výborne“ a ocenenie dekana.

Datum: Podpis: